钦定古今图书集成/方舆汇编/边裔典/第010卷 > 宋史 > 《外国传序》
## 钦定古今图书集成/方舆汇编/边裔典/第010卷 > 宋史 > 《外国传序》

昔唐承隋，后隋承周、齐，上愬元魏，故西北之疆有汉、
晋正朔所不逮者，然亦不过使介之相通，贡聘之时
至而已。唐德既衰，荒服不至，五季迭兴，纲纪自紊，远
人慕义，无所适从。宋祖受命，诸国削平，海内清谧。于
是东若高丽、渤海，虽阻隔辽壤，而航海远来，不惮跋
涉；西若天竺、于阗、回鹘、大食、高昌、龟兹、拂林等国，虽
“介辽、夏之间，筐篚亦至，屡勤馆人。党项、吐蕃、唃厮啰、
董毡、瞎征诸部，夏国兵力之所必争者也。宋之威德
亦暨其地，又间获其助焉。交趾、占城、真腊、蒲耳、大理
滨海诸蕃，自刘𬬮、陈洪进来归后，接踵修贡，宋之待
遇，亦得其道。厚其委积而不计其贡输，假之荣名而
不责以烦缛，来则不拒，去则不追，边圉相接，时有侵
轶，命将致讨，服则舍之，不黩以武。”先王柔远之制，岂
复有加于是哉？南渡以后，朔漠不通，东南之陬以及
西鄙冠盖犹有至者。交人远假爵命，讫宋亡而后绝
焉。